SKRIFTLIG FORESPØRGSEL P-2305/02

af Christopher Heaton-Harris (PPE-DE) til Kommissionen

(18. juli 2002)

Om: Sundhedsfremme

Hvor mange penge har der været afsat til sundhedsfremme i hvert af de sidste ti år? Hvor mange penge har der været afsat til antitobak- og antirygekampagner i hvert af de sidste ti år?

Svar afgivet på Kommissionens vegne af David Byrne

(20. september 2002)

Fællesskabshandlingsprogrammet for sundhedsfremme, sundhedsoplysning, sundhedsundervisning og sundhedsuddannelse som led i indsatsen inden for folkesundhed (1996-2000) har et budget på 35 mio. EUR, plus 7,27 mio. EUR til forlængelsen i 2001 og 7,27 mio. EUR til forlængelsen i 2002. Dette program omfatter dog ikke aktioner vedrørende forebyggelse af rygning eller rygestop, som er omfattet af handlingsplanen for kræftbekæmpelse som led i indsatsen inden for folkesundhed (1996-2000)(1). Handlingsplanens afsnit B dækker initiativer vedrørende sundhedsoplysning og sundhedsuddannelse, hvoraf oplysnings- og uddannelsesaktiviteter inden for forebyggelse af rygning og rygestop udgør et betydningsfuldt element. Den tiårsperiode, der henvises til, omfatter handlingsplanen for 1996-2000, dens forlængelse i 2001 og 2002(2) samt det forudgående program. I løbet af den periode blev ca. 32 mio. EUR ud af samlede forpligtelser på 121,7 mio. EUR brugt på sundhedsoplysning og sundhedsuddannelse, bl.a. på samfinansiering af forebyggelseskampagner i hele Europa, herunder forebyggelse af rygning, og på samfinansiering af to transeuropæiske netværk for forebyggelse af rygning og rygestop (1996: 2,7 mio. EUR; 1997: 2,5 mio. EUR; 1998: 2,6 mio. EUR; 1999: 3,5 mio. EUR; 2000: 3,6 mio. EUR; 2001: 3,8 mio. EUR; 2002: 3,7 mio. EUR)(3). Fra og med 2003 gennemføres initiativer vedrørende livsstilsrelaterede sundhedsdeterminanter, herunder tobak, inden for rammerne af programmet for Fællesskabets indsats for folkesundheden (2003-2008, 312 mio. EUR). Dette program vil erstatte den nuværende række på otte folkesundhedsprogrammer, herunder sundhedsfremme- og cancerprogrammet.

En anden betydningsfuld støttekilde inden for tobakskontrol er fællesskabsfonden for forskning og oplysning inden for tobak, som blev oprettet i 1992 ved Rådets forordning 2075/92 (ændret ved Rådets forordning 1636/98). Den finansieres på nuværende tidspunkt gennem en afgift, som ikke overstiger 2 % (dvs. ± 20 mio. EUR om året) af den årlige præmie, der betales til tobaksavlerne i Fællesskabet (1 % indtil 1998). 50 % af fondens budget er øremærket til projekter, som har til formål at øge offentlighedens kendskab til de skadelige virkninger af alle former for tobaksforbrug, navnlig ved hjælp af oplysning og uddannelse. Indtil nu er mere end 25,5 mio. EUR blevet bevilget til flerårige projekter under den del af fonden, som vedrører oplysning og uddannelse. Den største del af bevillingerne i 2001 og 2002 blev brugt på europæiske kampagner for forebyggelse af rygning og rygestop rettet mod unge, som vil løbe indtil 2004 (yderligere oplysninger kan findes på følgende adresse: http://www.feel-free.info/index-ge.htm).

(1) Europa-Parlamentets og Rådets afgørelse nr. 645/96/EF af 29. marts 1996 om et fællesskabshandlingsprogram for sundhedsfremme, sundhedsoplysning, sundhedsundervisning og sundhedsuddannelse som led i indsatsen inden for folkesundhed (1996-2000) EFT L 95 af 16.4.1996.

(2) Europa-Parlamentets og Rådets afgørelse nr. 521/2001/EF af 26. februar 2001 om forlængelse og ændring af visse EF-handlingsprogrammer om folkesundhed vedtaget ved afgørelse nr. 645/96/EF, nr. 646/96/EF, nr. 647/96/EF, nr. 102/97/EF, nr. 1400/97/EF og nr. 1296/1999/EF EFT L 79 af 17.3.2001.

(3) Flere oplysninger om de projekter, som støttes, kan findes på følgende adresse: http://europa.eu.int/comm/health/ph/programmes/cancer/projects.htm.